Pak misdaad deur betrokke te wees, sê aktivis | Netwerk24
Deur Lynn Williams 29 Mei 2019 18:28
Yusuf Abramjee was 'n gasspreker by die Nelson Mandela Bay Leadership Summit. Foto: Lulama Zenzile
Suid-Afrikaners moet aktiewe en betrokke burgers word as hulle misdaad wil bekamp, sê die teenmisdaad-aktivis Yusuf Abramjee.
Abramjee, wat Woensdag 'n spreker op die Nelson Mandelabaai-leierskapberaad in die Boardwalk-hotel se konferensiesentrum was, sê almal word op die een of ander manier deur misdaad geraak.
Mense leef dus in vrees en die regering doen nie genoeg om misdaad te bekamp nie.
Hy sê mense kla en braak gal op Twitter hieroor, maar die regering gaan nie hul probleme oplos bloot omdat hulle daaroor twiet nie.
Sosialemediaplatforms soos Twitter, Facebook en Instagram is volgens hom nuttige hulpmiddele, maar sal nie misdaad die nekslag toedien nie.
Hy het verwys na die nasionale ontwikkelingsplan wat melding maak van aktiewe burgers.
Vreedsame optogte wat deur geweld oorskadu word, moet tot 'n einde kom.
"Dit beteken nié mense wat tydens optogte buitebande brand, klippe gooi en winkels plunder nie. Vreedsame optogte wat deur geweld oorskadu word, moet tot 'n einde kom. Ons is siek en sat vir geweld."
Hy het die Shout-beweging, wat ná die moord op Lucky Dube deur die sangers Danny K en Kabelo Mabalane gestig is, gebruik as voorbeeld van burgers wat iets doen om 'n verskil te maak.
Hy het ook verwys na die onlangse vlaag van geweld in die noordelike voorstede van Port Elizabeth en 'n video wat die ronde doen waarop gewapende inwoners die 16 Honde-bende in Helenvale uitdaag.
"Dit is 'n voorbeeld van vuur met vuur beveg. Die grootste bydraende faktor tot die bende-oorlog is die stryd om 'n gebied te beheer. Só word dwelmhandel bevorder.
"Die gemeenskap moet hulself mobiliseer in 'n georganiseerde manier, andersins gaan hulle niks uitrig nie."
Abramjee sê mense moet druk op die politici uitoefen sodat die regering sy mandaat nakom om Suid-Afrikaners veilig te hou.